Die Pos | Crime | Seksklagte teen pa van seuns skok
Seksklagte teen pa van seuns skok
02 February 2018 l Ronél van Jaarsveld l Views: 1483 l 3 months ago
Ontstellende aanklagte dat twee jong kinders van Modimolle seksueel deur hul biologiese pa aangerand is, is verlede week in die hof op dié dorp aangehoor.
Die 30-jarige man het op Woensdag 24 Januarie in die hof verskyn op klagte wat verband hou met die beweerde seksuele misdrywe, aanranding en die vervaardiging van pornografie.
Die man se identiteit mag nie bekendgemaak word nie om die kinders te beskerm.
Die egpaar se drie seuntjies is glo in 2012 uit hul sorg verwyder weens verwaarlosing. Die twee oudstes was vier en drie jaar oud en is in 'n kinderhuis geplaas en die derde seuntjie, wat 'n jaar oud was, in pleegsorg. Die ma was op daardie stadium glo swanger met 'n vierde kind. Die tweede oudste seun is later ook in pleegsorg geplaas.
Lig is eers op die beweerde aanrandings gewerp nadat een van die kinders wat in pleegsorg geplaas is, sy pleegouers daarvan vertel het. Die seksuele aanranding het glo gebeur toe twee van die seuns tussen drie en ses jaar oud was. Hulle het steeds hul ouers besoek nadat hulle uit hul sorg verwyder is en van die misdrywe is moontlik toe gepleeg.
Die ma van die kinders is nie in hegtenis geneem nie.
Die man moet weer op Donderdag 22 Februarie in die hof verskyn.
* Nog twee mense het op Donderdag 25 Januarie in die hof op Modimolle verskyn op klagte van seksuele misdrywe teen hul kind. Die paartjie se paaie het glo intussen geskei. Die verhoor is uitgestel nadat een van die prokureurs onttrek het. 'n Hofdatum waartydens hulle kan pleit, moet nog vasgestel word.